Elders – Roekeloos
Gepubliseer deurRoekeloos	 30/04/2017 04/05/2017 Los kommentaar op Elders
In Mei 2015 reis Weg-joernalis Erns Grundling na Europa om die Camino Francés, die bekende en gewilde pelgrimstog in Spanje, op sy eie te gaan stap.
Hy is onvoorbereid, oorgewig, beseer en onfiks. Daarby is hy volledig ontnugter deur homself, die liefde en die lewe self. Hy klim ook op die vliegtuig met 'n dringende Weg-artikel wat eers móét klaar voor hy met sy swaar rugsak in die pad mag val.
Elders vertel die verhaal van Erns se staptog van een duisend vyf en twintig kilometer oor veertig dae, wat hy sonder 'n selfoon, kamera of horlosie aangepak het. In 'n tyd wat ons almal toenemend onder beleg voel weens die onmiddellikheid van selfone en sosiale media, ontdek hy die ware betekenis en beloning van om in die oomblik te leef.
Hy raak meer as een keer verlief, loop sy doppelgänger raak, beleef 'n reeks avonture en ontmoet kleurryke karakters, skud meer as tien kilogram af en kom tot waardevolle nuwe insigte langs hierdie eeue oue roete van innerlike transformasie.
Hierdie is 'n ongewone boek – 'n reisverhaal en memoir wat behalwe vir 'n fisieke avontuur ook 'n deernisvolle blik bied op die ewe kosbare binnereis. Erns het juis gaan stap om weg te kom van skryf. Eers met sy terugkoms sou hy besef hy het 'n storie om te vertel.
Elders / Erns Grundling — Queillerie, 3 Maart 2017; sagteband. — ISBN 9780795801341
Gepubliseer deurRoekeloos 30/04/2017 04/05/2017 Gepubliseer inBoekeSleutelwoorde: Erns Grundling, Queillerie